ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2121/98

υποβολή: Frédéric Striby (I-EDN) προς την Επιτροπή

(30 Ιουνίου 1998)

Θέμα: Άρση του εμπάργκο βρεταννικού κρέατος

Η Ευρωπαϊκή Επιτροπή επιθυμεί να άρει το εμπάργκο επί του βρεταννικού κρέατος που προέρχεται από ζώα τα οποία γεννήθηκαν μετά την 1 Αυγούστου 1996. Δύναται η Επιτροπή να αιτιολογήσει την απόφασή της και να αποδείξει ότι οι Βρεταννοί όντως τήρησαν τους κανόνες σχετικά με τα υλικά διατροφής των ζώων, τη δυνατότητα ανίχνευσης της προέλευσης του βοείου κρέατος, ελέγχου των κυκλωμάτων εμπορίας, καταστροφής όλων των επικίνδυνων ιστών και εξαφάνισης των κρεαταλεύρων;

Η ακρίβεια των αποδείξεων έχει ελεγχθεί από ανεξάρτητους οργανισμούς και εμπειρογνώμονες;

Κοινή απάντηση

του κ. Fischler εξ ονόματος της Επιτροπής

στις γραπτές ερωτήσεις E-1864/98 και P-2121/98

(5 Αυγούστου 1998)

Σύμφωνα με τα συμπεράσματα της Προεδρίας του Ευρωπαϊκού Συμβουλίου που έλαβε χώρα στη Φλωρεντία στις 21 και 22 Ιουνίου 1996, οι προτάσεις της Επιτροπής για την σταδιακή αποκατάσταση της ενιαίας αγοράς βοείου κρέατος βασίζονται σε επιστημονικά και τεχνικά στοιχεία.

Η πρόταση για εξαγωγικό καθεστώς με χρονολογική βάση που θα επιτρέπει την αποστολή από το Ηνωμένο Βασίλειο κρεάτων χωρίς κόκαλα και προϊόντων με βάση το κρέας που θα προέρχονται από ορισμένα βοοειδή γεννημένα μετά την 1 Αυγούστου 1996, καταρτίστηκε σύμφωνα με τη γνώμη της μόνιμης κτηνιατρικής επιτροπής.

Έχουν θεσπιστεί αυστηρές διατάξεις ελέγχου για το εξαγωγικό καθεστώς πιστοποιημένων αγελών από την απόφαση 98/256/ΕΚ του Συμβουλίου, της 16ης Μαρτίου 1998, σχετικά με επείγοντα μέτρα για την προστασία από την σπογγώδη εγκεφαλοπάθεια των βοοειδών και σχετικά με την τροποποίηση της απόφασης 94/474/ΕΚ και την κατάργηση της απόφασης 97/239/ΕΚ(1). Η εφαρμογή τους στη Βόρεια Ιρλανδία ελέγχθηκε από το Γραφείο Τροφίμων και Κτηνιατρικών Θεμάτων της Επιτροπής από τις 21 έως τις 22 Απριλίου 1998. Μετά τον εν λόγω έλεγχο η Επιτροπή όρισε την 1 Ιουνίου 1998 ως την ημερομηνία από την οποία μπορούν να αρχίσουν εκ νέου οι αποστολές. Βάσει της πρότασης της Επιτροπής για εξαγωγικό καθεστώς με χρονολογική βάση θα εφαρμόζονται παρόμοιοι αυστηροί έλεγχοι. Θα πραγματοποιηθεί έλεγχος από το Γραφείο Τροφίμων και Κτηνιατρικών Θεμάτων της Επιτροπής και από τους εμπειρογνώμονες των κρατών μελών, πριν η Επιτροπή ορίσει την ημερομηνία από την οποία μπορούν να ξαναρχίσουν οι αποστολές των σχετικών προϊόντων.

Πρέπει επίσης να σημειωθεί ότι η εξασθένηση της επιδημίας της ΣΕΒ στο Ηνωμένο Βασίλειο ήταν αναμενόμενη βάσει των επιστημονικών εκτιμήσεων.

(1) ΕΕ L 113, 15.4.1998.
ΓΡΑΠΤΗ ΕΡΩΤΗΣΗ E-1260/98

υποβολή: Gerardo Fernández-Albor (PPE) προς την Επιτροπή

(29 Απριλίου 1998)

Θέμα: Ασφάλεια στις παιδικές χαρές

Αναφορικά με την απάντηση της Επιτρόπου κας Emma Bonino στην ερώτηση Ε-1871/97(1), θα μπορούσε η Επιτροπή να αναφέρει σε ποιο σημείο βρίσκεται ο καθορισμός των γενικών προδιαγραφών για θέματα ασφάλειας και μεθόδους ελέγχου (pr EN -1176-1) καθώς και των προδιαγραφών για επιπλέον απαιτήσεις και μεθόδους ελέγχου για ορισμένου τύπου εξοπλισμό (μύλοι με ξύλινα αλογάκια, κούνιες, τραμπάλες, τσουλήθρες και πίστες αθλοπαιδιών);

Απάντηση της κας Bonino εξ ονόματος της Επιτροπής

(19 Ιουνίου 1998)

Το πρόγραμμα τυποποίησης για τον εξοπλισμό των παιδικών χαρών, το οποίο εφαρμόστηκε από την Ευρωπαϊκή Επιτροπή Τυποποίησης (CEN), έχει σχεδόν ολοκληρωθεί, αν και χρειάστηκε περισσότερο από τον προβλεπόμενο χρόνο.

Το γενικό πρότυπο για τις "απαιτήσεις για θέματα ασφάλειας και μεθόδους ελέγχου" (prEN 1176-1) υποβάλλεται τώρα σε επίσημη ψηφοφορία των εθνικών φορέων τυποποίησης που είναι μέλη της CEN.

Όσον αφορά τα πρότυπα για επιπλέον απαιτήσεις και μεθόδους ελέγχου για ορισμένου τύπου εξοπλισμό, βρίσκονται όλα στη διαδικασία επίσημης ψηφοφορίας στη CEN εκτός από εκείνα που αφορούν τους μύλους με ξύλινα αλογάκια, για τα οποία επίκειται η έναρξη της εν λόγω διαδικασίας.

Σύμφωνα με τους υπευθύνους του ευρωπαϊκού οργανισμού τυποποίησης, αναμένεται να διαθέτουμε την εν λόγω συλλογή προτύπων πριν από το φετινό καλοκαίρι. Ωστόσο αυτό θα εξαρτηθεί από την έκβαση των ψηφοφοριών που δεν μπορεί να γίνει προς το παρόν γνωστή.

(1) ΕΕ C 21, 22.1.1998, σελ. 107.
ΓΡΑΠΤΗ ΕΡΩΤΗΣΗ E-1418/98

υποβολή: Riccardo Nencini (PSE) προς το Συμβούλιο

(11 Μαΐου 1998)

Θέμα: Μαζικές απολύσεις

Στην επιχείρηση "REPLAY" της Scarperia (επαρχία Firenze), που παράγει επεξεργασμένα πλαστικά, βρίσκεται εν εξελίξει διαδικασία μαζικής απόλυσης 40 περίπου ατόμων. Η ιδιοκτήτρια εταιρεία - S.P. metal, με έδρα το Παρίσι - μεταβίβασε την επιχείρηση στην A.C.P. Plastic, με έδρα στην Αγγλία, ενώ εκκρεμούσαν οι διαδικασίες κινητικότητας των εργαζομένων. Η διεύθυνση της επιχείρησης φαίνεται ότι δεν τήρησε ούτε την οδηγία του Συμβουλίου της 17.2.1975, όπως έχει τροποποιηθεί, ούτε την οδηγία του Συμβουλίου της 14.2.1977, όπως έχει τροποποιηθεί, και ειδικότερα τα άρθρα 3, 4, 6.

Σκοπεύει το Συμβούλιο να ελέγξει τις ενδεχόμενες αθετήσεις εκ μέρους της διεύθυνσης της επιχείρησης "Replay" των υποχρεώσεών της που απορρέουν από τις προαναφερθείσες οδηγίες;

Απάντηση

(24 Σεπτεμβρίου 1998)

Το Συμβούλιο δεν είναι εξουσιοδοτημένο να αποφαίνεται σχετικώς με τις παραβάσεις της κοινοτικής νομοθεσίας. Στην Επιτροπή εναπόκειται, υπό τον έλεγχο ενδεχομένως του Ευρωπαϊκού Δικαστηρίου, να μεριμνά επί της εφαρμογής του κοινοτικού δικαίου.
ΓΡΑΠΤΗ ΕΡΩΤΗΣΗ P-1982/98

υποβολή: Allan Macartney (ARE) προς το Συμβούλιο

(17 Ιουνίου 1998)

Θέμα: Έγγραφο της Επιτροπής για αντισταθμιστικά μέτρα ενόψει της κατάργησης των αδασμολογήτων πωλήσεων (duty-free)

Προτίθεται το Συμβούλιο να διασφαλίσει ότι το έγγραφο της Επιτροπής όπου διαγράφονται δυνατότητες θέσπισης αντισταθμιστικών μέτρων για τις περιοχές που θίγονται περισσότερο από την κατάργηση των εντός της ΕΕ αδασμολογήτων πωλήσεων μετά το 1999, όπως συμφωνήθηκε κατά το Συμβούλιο ECOFIN του Μαΐου, θα υποβληθεί και θα συζητηθεί κατά τη διάρκεια συνόδου του Συμβουλίου ECOFIN το ερχόμενο φθινόπωρο;

Απάντηση

(24 Σεπτεμβρίου 1998)

Κατά το πέρας των εργασιών του Συμβουλίου ECOFIN της 19ης Μαΐου 1998, διαπιστώθηκε ότι δεν υπάρχει η κατάλληλη συναίνεση ώστε να αναληφθεί μια κοινοτικής κλίμακας μελέτη σχετικώς με τις επιπτώσεις της κατάργησης των εντός Ε.Ε. αδασμολόγητων πωλήσεων από 30 Ιουνίου 1999.

Με βάση πάντως τις εθνικές μελέτες και τις παρατηρήσεις που ακούσθηκαν κατ' αυτήν τη σύνοδο, πρόκειται να διευκρινισθούν από την Επιτροπή, εντός εγγράφου εργασίας, ποιά μέσα διατίθενται στα κράτη μέλη για την αντιμετώπιση των συνεπειών από την κατάργηση αυτών των πωλήσεων.
ΓΡΑΠΤΗ ΕΡΩΤΗΣΗ E-2012/98

υποβολή: José Apolinário (PSE) προς την Επιτροπή

(30 Ιουνίου 1998)

Θέμα: Ο ρόλος του Eurostat στην εκπόνηση της Ατζέντας 2000

Διαδραμάτισε άραγε κάποιο ρόλο το Eurostat στο στάδιο της εκπόνησης των προτάσεων των κανονισμών για τα διαρθρωτικά ταμεία;

Απάντηση του κ.de Silguy εξ ονόματος της Επιτροπής

(3 Σεπτεμβρίου 1998)

Η τεχνική προετοιμασία των προτάσεων κανονισμών σχετικά με την εφαρμογή της μεταρρύθμισης των διαρθρωτικών ταμείων για την περίοδο 2000-2006, πραγματοποιήθηκε στα πλαίσια της διυπηρεσιακής ομάδας εργασίας της Επιτροπής, με την προεδρία της γενικής διεύθυνσης "Περιφερειακή Πολιτική και Συνοχή". Η Eurostat δεν συμμετείχε άμεσα στις εργασίες αυτής της ομάδας, αλλά ζητήθηκε πολλές φορές η γνώμη της ανεπίσημα, όσον αφορά την καταλληλότητα και τη διαθεσιμότητα των στατιστικών δεικτών των οποίων προβλέπεται η χρησιμοποίηση στις προτάσεις αυτές.

Όπως το προβλέπουν οι διαδικασίες της Επιτροπής, ζητήθηκε κατόπιν επισήμως η γνώμη της Eurostat για τα τελικά σχέδια πριν από την έγκριση τους από την Επιτροπή.
ΓΡΑΠΤΗ ΕΡΩΤΗΣΗ E-1845/98

υποβολή: Gunilla Carlsson (PPE) προς την Επιτροπή

(12 Ιουνίου 1998)

Θέμα: Οι ασφάλειες στην αγορά εργασίας στη Σουηδία

Οι σουηδικές ενώσεις εργαζομένων περιορίζουν σημαντικά μέσω των συλλογικών συμβάσεων τις δυνατότητες των επιχειρήσεων να επιλέξουν ελεύθερα τις ασφαλιστικές εταιρείες για τους υπαλλήλους τους. Το γεγονός αυτό καθίσταται δυνατό λόγω του ότι οι ασφαλιστικές εταιρείες που είναι συνδεδεμένες με τις συλλογικές συμβάσεις των συνδικάτων διαθέτουν ξεχωριστή θέση στη σουηδική νομοθεσία. Η σουηδική νομοθεσία για τον ανταγωνισμό και την πολιτική απασχόλησης εξαιρεί τις εταιρείες αυτές από τους γενικούς κανόνες του ανταγωνισμού.

Ποιά είναι η άποψη της Επιτροπής σε ό,τι αφορά το συγκεκριμένο τρόπο παράκαμψης των ρυθμίσεων που υφίστανται για τη διασφάλιση του ανταγωνισμού στην εσωτερική αγορά;

Απάντηση του κ. Van Miert εξ ονόματος της Επιτροπής

(23 Ιουλίου 1998)

Η Επιτροπή είναι σε θέση να ενημερώσει το Αξιότιμο Μέλος του Κοινοβουλίου ότι ολλανδικό δικαστήριο ζήτησε από το Ευρωπαϊκό Δικαστήριο να αποφανθεί προδικαστικώς σχετικά με το εάν οι συλλογικές συμβάσεις υπόκεινται στους κοινοτικούς κανόνες για τον ανταγωνισμό (υπόθεση C-115/97 Brentjens).

Στην εν λόγω υπόθεση, η Επιτροπή θεώρησε ότι οι συμβάσεις που συνάπτονται επισήμως στο πλαίσιο των συλλογικών διαπραγματεύσεων και αφορούν ζητήματα που, κατά παράδοση, αποτελούν το νόμιμο αντικείμενο των συλλογικών συμβάσεων (και ιδίως τους μισθούς, συμπεριλαμβανομένων των συντάξεων και των συνθηκών εργασίας) δεν εμπίπτουν στο άρθρο 85 της συνθήκης ΕΚ.

Οι πληροφορίες που παρέσχε το Αξιότιμο Μέλος του Κοινοβουλίου δεν επιτρέπουν στην Επιτροπή να συμπεράνει εάν οι εν λόγω σουηδικές συλλογικές συμβάσεις ανήκουν σε αυτές που προαναφέρθηκαν. Το Αξιότιμο Μέλος του Κοινοβουλίου καλείται, εάν το επιθυμεί, να παράσχει συμπληρωματικές πληροφορίες στην Επιτροπή.
ΓΡΑΠΤΗ ΕΡΩΤΗΣΗ E-1774/98

υποβολή: Ernesto Caccavale (UPE) προς την Επιτροπή

(5 Ιουνίου 1998)

Θέμα: Όμιλοι τραπεζών στην Ιταλία

Σύμφωνα με ορισμένες εφημερίδες και βάσει των καταγγελιών ορισμένων ενώσεων καταναλωτών, οι ιταλικές τράπεζες που έχουν προσχωρήσει Ένωση Ιταλικών Τραπεζών (ABI), ζητούν από τους πελάτες τους να υπογράψουν τραπεζικά συμβόλαια που περιέχουν καταχρηστικές, ασαφείς ή/και παραπλανητικές ρήτρες από τους υπογράφοντες. Σύμφωνα με τις ειδήσεις αυτές σε πολλά συμβόλαια δανείου για την απόκτηση πρώτης κατοικίας, οι τράπεζες επιβάλλουν επιτόκια σημαντικά υψηλότερα από τα προβλεπόμενα από τον ιταλικό νόμο κατά της τοκογλυφίας. Οι καταγγελίες αυτές, οι οποίες προκάλεσαν τη μείωση των επιτοκίων, αποδεικνύουν την ύπαρξη ενός ισχυρού τραπεζικού καρτέλ υπό την καθοδήγηση της ίδιας της ABI.

Σε ορισμένες περιπτώσεις, φαίνεται μάλιστα ότι συνήφθησαν αμοιβαίες και μυστικές συμφωνίες οι οποίες φαλκιδεύουν τον ανταγωνισμό και περιορίζουν στην Ιταλία την δραστηριότητα άλλων ευρωπαϊκών τραπεζών, οι οποίες, προφανώς, δεν είναι μέλη της ABI.

Ζητείται από την Επιτροπή να διαπιστώσει

1. εάν η συμπεριφορά αυτή των τραπεζών δεν παραβιάζει τη Συνθήκη της Ρώμης όσον αφορά τις συμφωνίες, τις μυστικές συνεννοήσεις ή τις συμπεφωνημένες πρακτικές οι οποίες έχουν ως αποτέλεσμα την μη τήρηση των κανόνων του ανταγωνισμού;

2. εάν οι Ένωση Ιταλικών Τραπεζών, δεν καταχράται της δεσπόζουσας θέσεώς της;

3. εάν το Υπουργείο Οικονομικών, η αρμόδια επί του θέματος ιταλική αρχή ή η Τράπεζα της Ιταλίας δεν έχουν, κατά κάποιο τρόπο, ευθύνη, σχετικά με παραλείψεις που αφορούν το ιταλικό τραπεζικό σύστημα και οι οποίες δυσχεραίνουν την πρόσβαση στην ιταλική αγορά άλλων ανταγωνιστών, ως εκ τούτου, και των νέων ευρωπαϊκών τραπεζών;

4. εάν είναι δυνατόν να αρχίσει σε βάθος έρευνα σχετικά με τις ενδεχόμενες συμφωνίες μεταξύ τις ABI και των κυριότερων ευρωπαϊκών τραπεζικών ενώσεων με σκοπό τη γεωγραφική κατάτμηση της αγοράς, εις βάρος των πελατών των τραπεζών οι οποίοι θα περιήρχοντο σε απόλυτα μειονεκτική διαπραγματευτική θέση έναντι των αντίστοιχων τραπεζών.

Απάντηση του κ. Van Miert εξ ονόματος της Επιτροπής

(22 Ιουλίου 1998)

1., 2., 4. Η Επιτροπή είναι σε θέση να διαβεβαιώσει ότι είναι ενήμερη των προβλημάτων που προέκυψαν στην Ιταλία κατά την ανανέωση των τραπεζικών δανείων (και ιδίως των ενυπόθηκων) που ζητήθηκαν από πελάτες, οι οποίοι ήθελαν να επωφεληθούν της μείωσης των επιτοκίων, και παρακολουθεί τις εξελίξεις. Το άρθρο 3 του κανονισμού αριθ. 17/62 του Συμβουλίου της 6ης Φεβρουαρίου 1962, πρώτος κανονισμός εφαρμογής των άρθρων 85 και 86 της συνθήκης της ΕΕ(1), παρέχει στην Επιτροπή την εξουσία να παύσει τις παραβάσεις των διατάξεων των άρθρων 85 ή 86 της συνθήκης της ΕΕ. Αυτήν την περίοδο εξετάζει τα γεγονότα πιο προσεκτικά.

3. Η Επιτροπή δεν έχει εις γνώση της στοιχεία που να δείχνουν ότι το Υπουργείο Οικονομικών, η ιταλική αρχή για τον έλεγχο των συμπράξεων ή η Τράπεζα της Ιταλίας δυσχέραναν την πρόσβαση στην ιταλική αγορά νέων ανταγωνιστών. Ωστόσο, είναι σε επαφή τόσο με την Τράπεζα της Ιταλίας όσο και με την αρμόδια επί του θέματος αρχή.

(1) ΕΕ αριθ. 13 της 21.2.1962.
ΓΡΑΠΤΗ ΕΡΩΤΗΣΗ E-2337/98

υποβολή: Pedro Marset Campos (GUE/NGL) προς το Συμβούλιο

(28 Ιουλίου 1998)

Θέμα: Διορισμός Γενικού Διευθυντή Νομικών Υποθέσεων της EKT

Η Ευρωπαϊκή Κεντρική Τράπεζα, όργανο μη υπαγόμενο στον δημοκρατικό έλεγχο και βασικός αξονας της Νομισματικής Ένωσης και του ευρώ, επέλεξε ως Γενικό Διευθυντή της αρμόδιο για τις νομικές υποθέσεις τον ισπανό κ. Antonio Sainz de Vicuña. Δοθέντος ότι το άτομα αυτό διετέλεσε νομικός εκπρόσωπος της χρεωκοπημένης Ισπανο-Σαουδικής Τράπεζας (Saudesbank),καθώς και νομικός σύμβουλος της επίσης υπό έλεγχο ισπανικής τράπεζας BANESTO, θα πρέπει οι νομισματικές αρχές της Τράπεζας της Ισπανίας και του Υπουργείου Οικονομικών να τον γνωρίζουν και να έχουν υποστηρίξει την υποψηφιότητά του.

Θα μπορούσε το Συμβούλιο να μας πληροφορήσει κατά πόσο οι ισπανικές αρχές έχουν ενημερώσει το Διοικητικό Συμβούλιο της Ευρωπαϊκής Κεντρικής Τράπεζας για τα επαγγελματικά προσόντα του εν λόγω ατόμου και τις γνώσεις που διαθέτει όσον αφορά τους μηχανισμούς ελέγχου της Τράπεζας της Ισπανίας για την επιτήρηση των πιστωτικών ιδρυμάτων που αποσκοπούν στην αποφυγή χρεωκοπιών, φοροδιαφυγής, καταθέσεων βρώμικου χρήματος καθώς και άλλων αθέμιτων πρακτικών στις οποίες επιδίδονται πιστωτικά ιδρύματα και ταμιευτήρια;

Απάντηση

(24 Σεπτεμβρίου 1998)

To θέμα αυτό εμπίπτει στην άμεση αρμοδιότητα της Ευρωπαϊκής Κεντρικής Τράπεζας, το Διοικητικό Συμβούλιο της οποίας, με πρόταση της Εκτελεστικής Επιτροπής, θεσπίζει το καθεστώς που εφαρμόζεται στο προσωπικό της.
ΓΡΑΠΤΗ ΕΡΩΤΗΣΗ E-1775/98

υποβολή: Lucio Manisco (GUE/NGL) προς το Συμβούλιο

(8 Ιουνίου 1998)

Θέμα: Κατασκοπευτικό σύστημα Echelon

Ένα έγγραφο του STOA του Ευρωπαϊκού Κοινοβουλίου καθώς και ευρωπαϊκές δημοσιογραφικές πηγές κατήγγειλαν την ύπαρξη ενός τηλεματικού δικτύου βιομηχανικής κατασκοπείας υπό την επωνυμία ECHELON στο οποίο μετέχουν οι Ηνωμένες Πολιτείες, το Ηνωμένο Βασίλειο, ο Καναδάς, η Νέα Ζηλανδία και η Αυστραλία.

Βάσει του ανωτέρω εγγράφου, "το σύστημα Echelon, διακρίνεται από τα άλλα συστήματα ηλεκτρονικής κατασκοπείας του δικτύου UKUSA, διότι κατευθύνεται κυρίως κατά πολιτικών στόχων κυβερνήσεων, οργανώσεων και επιχειρήσεων της κάθε χώρας".

1. Δεν θεωρεί το Συμβούλιο ότι η δράση του προγράμματος Echelon, ένα από τα βασικά κράτη μέλη του οποίου (η Μεγάλη Βρετανία στην οποία υπάρχουν δύο από τις έξι βάσεις στο Mentmith Hill και το Morwanataow), αποτελεί κατάφωρη παραβίαση της αλληλεγγύης μεταξύ των κρατών μελών της Ένωσης;

2. Δεν θεωρεί το Συμβούλιο ότι η δράση βιομηχανικής κατασκοπείας είναι αντίθετη προς τις συνθήκες και αποσκοπεί στην φαλκίδευση του ανταγωνισμού;

3. Δεν θεωρεί το Συμβούλιο ότι η ανωτέρω περιγραφόμενη δραστηριότητα παραβιάζει το άρθρο 51 του Χάρτη του ΟΗΕ;

4. Σε ποιές ενέργειες σκοπεύει να προβεί άμεσα το Συμβούλιο προκειμένου να σταματήσει αυτού του είδους η βιομηχανική κατασκοπεία;

5. Ποιά επείγοντα μέτρα σκοπεύει να λάβει το Συμβούλιο κατά του Ηνωμένου Βασιλείου, των Ηνωμένων Πολιτειών και των άλλων κρατών που συμμετέχουν στο κατασκοπευτικό σύστημα της βιομηχανίας Echelon;

Απάντηση

(24 Σεπτεμβρίου 1998)

Το Συμβούλιο δεν έχει γνώση των θεμάτων που αναφέρει ο αξιότιμος κύριος Βουλευτής.
ΓΡΑΠΤΗ ΕΡΩΤΗΣΗ P-2204/98

υποβολή: Alan Gillis (PPE) προς την Επιτροπή

(10 Ιουλίου 1998)

Θέμα: Μπουγκαινβίλ

Με δεδομένα την ασταθή φύση της κατάπαυσης του πυρός και την πραγματική δυνατότητα επανάληψης της ένοπλης σύγκρουσης, μπορεί η Επιτροπή να αναφέρει κατά πόσον η υποσχεθείσα χρηματοδότηση έφθασε στο λαό του νησιού Μπουγκαινβίλ προκειμένου να εξασφαλισθούν η σταθερότητα της ειρηνευτικής συμφωνίας και ότι μπορούν να επαναλειτουργήσουν το εκπαιδευτικό σύστημα και η οικονομική ζωή του νησιού;

Απάντηση του κ. Pinheiro εξ ονόματος της Επιτροπής

(28 Ιουλίου 1998)

Κατόπιν της υπογραφής της "μόνιμης και αμετάκλητης" κατάπαυσης του πυρός στο νησί Μπουγκαινβίλ, στις 30 Απριλίου 1998, από όλα σχεδόν τα ενδιαφερόμενα μέρη, η κυβέρνηση και οι χορηγοί βοήθειας της Παπουασίας-Νέας Γουϊνέας έχουν επαρκή εμπιστοσύνη στη νέα κατάσταση ώστε να διαθέσουν σημαντικά ποσά για την ανασυγκρότηση και την ανάπτυξη του Μπουγκαινβίλ. Η βοήθεια έκτακτης ανάγκης και οι δράσεις ανασυγκρότησης έχουν ήδη αρχίσει, γεγονός που σημαίνει ότι το λεγόμενο μέρισμα της ειρήνης υλοποιείται. Η καλύτερη ίσως ένδειξη της σταθερότητας της κατάπαυσης του πυρός αποτελεί το γεγονός ότι οι κάτοικοι της Μπουγκαινβίλ έχουν αρχίσει οι ίδιοι την αποκατάσταση των οικιών και των οδών τους.

Η Κοινότητα έχει συστήσει μια γενική δέσμη βοήθειας για το Μπουγκαινβίλ χρησιμοποιώντας ορισμένα μέσα που συντονίζονται από την ευρισκόμενη ήδη επιτόπου τεχνική βοήθεια.

Ειδικότερα, εφαρμόζονται τώρα τα υφιστάμενα σχέδια στο πλαίσιο του 7ου Ευρωπαϊκού Ταμείου Ανάπτυξης, το κονδύλιο για την οικολογική δασοκομία και το Stabex, τα οποία είχαν παγώσει λόγω των συνθηκών ασφάλειας. Μόνο όσον αφορά το Stabex, έχουν αναληφθεί ή εκταμιευθεί περίπου 2 εκατ. ECU ενώ ετοιμάζεται νέα παρέμβαση Stabex ύψους περίπου 5 εκατ. ECU. Αναμένεται να δοθεί έμφαση στην ανασυγκρότηση του γεωργικού τομέα, ειδικότερα όσον αφορά το κακάο, στην αποκατάσταση των σημαντικών για τη γεωργία οδών τροφοδότησης, και πιθανότατα στην οικολογική δασοκομία (η νήσος έχει μεγάλη ανάγκη ξυλείας).

Επιπλέον, η Επιτροπή αποφάσισε τη χορήγηση μη επιστρεπτέας ενίσχυσης ύψους 500.000 ECU για τον Διεθνή Ερυθρό Σταυρό. Η βοήθεια αυτή περιλαμβάνει τη διανομή βασικού ιατρικού εξοπλισμού, οικοδομικών υλικών και κιτ, καθώς και την παροχή ύδατος και αποχέτευσης στους τόπους παροχής ιατρικής περίθαλψης στο Μπουγκαινβίλ και ορισμένα μικρά γειτονικά νησιά.

Τέλος, και άλλοι παραδοσιακοί χορηγοί βοήθειας όπως η Αυστραλία και η Νέα Ζηλανδία, έχουν ήδη αναλάβει υποχρεώσεις σημαντικού ύψους υπέρ του Μπουγκαινβίλ.
ΓΡΑΠΤΗ ΕΡΩΤΗΣΗ E-1510/98

υποβολή: Carlos Robles Piquer (PPE) προς την Επιτροπή

(13 Μαΐου 1998)

Θέμα: Κοινή άμυνα στο πρόβλημα του "τεχνολογικού σαμποτάζ"

Είναι προφανές ότι τα συστήματα πληροφορικής των δημοσίων και ιδιωτικών φορέων είναι σήμερα πολύ ευάλωτα λόγω της στενής τεχνολογικής τους εξάρτησης. Τούτο σημαίνει ότι τα δίχτυα ασφαλείας και τα χρηματοπιστωτικά ιδρύματα, αλλά και τα κέντρα της εξουσίας, καθίστανται πλήρως τρωτά στις εισβολές μέσω της πληροφορικής.

Καθίσταται συνεπώς αναγκαία η εξέταση των κινδύνων που δημιουργεί σήμερα το λεγόμενο "τεχνολογικό σαμποτάζ" και οι συνέπειες που μπορεί να έχουν οι δραστηριότητες αυτές ιδίως για τομείς όπως ο χρηματοπιστωτικός, η ενέργεια και οι επικοινωνίες.

Λαμβάνοντας υπόψη την αλληλεξάρτηση που χαρακτηρίζει τη ζωή στην οργανωμένη κοινωνία και τους κινδύνους που μας επαπειλούν από το προαναφερθέν "τεχνολογικό σαμποτάζ", δεν νομίζει η Επιτροπή ότι θα έπρεπε να προτείνει μια κοινοτική ρύθμιση για το χαρακτηρισμό των τεχνολογικών παραβάσεων, ώστε όλα τα κράτη μέλη να μπορέσουν να αμυνθούν από κοινού μπροστά στο νέο αυτό είδος παράνομων δραστηριοτήτων;

Απάντηση του κ. Bangemann εξ ονόματος της Επιτροπής

(2 Ιουλίου 1998)

Η Επιτροπή έχει πλήρη επίγνωση του προβλήματος που θίγει το Αξιότιμο Μέλος του Κοινοβουλίου. Το "τεχνολογικό σαμποτάζ" -μια ιδιαίτερη μορφή αδικημάτων πληροφορικής (hacking) - συγκαταλέγεται μεταξύ των νέων κινδύνων που δημιουργεί η παγκόσμια εξάπλωση της πληροφορικής.

Σε πρόσφατη δημοσκόπηση, οι ευρωπαίοι πολίτες δήλωσαν ότι θεωρούν αναγκαία τη στενότερη συνεργασία των κρατών μελών στην καταπολέμηση της εγκληματικότητας. Η Ευρωπαϊκή Ένωση, τα κράτη μέλη της καθώς και τα κράτη μέλη του Συμβουλίου της Ευρώπης, έχουν ήδη λάβει μέτρα για να επιτύχουν μια πιο εναρμονισμένη προσέγγιση στον τομέα αυτό.

Στις 28 Απριλίου 1997, η Ευρωπαϊκή Ένωση ενέκρινε σχέδιο δράσης για την καταπολέμηση του οργανωμένου εγκλήματος(1), το οποίο καλύπτει τα αδικήματα που συνδέονται με την υψηλή τεχνολογία. Στο πλαίσιο αυτό, η Επιτροπή χρηματοδότησε την εκπόνηση σχετικής μελέτης. Στην εν λόγω μελέτη προτείνονται συγκεκριμένοι άξονες δράσης στο εσωτερικό της Ένωσης και σήμερα συζητείται η συνέχεια που θα τους δοθεί.

Το Συμβούλιο της Ευρώπης, από πλευράς του, προπαρασκευάζει σήμερα σύμβαση, η οποία θα καλύπτει και τις ουσιαστικές και τις διαδικαστικές πτυχές της καταστολής των "αδικημάτων πληροφορικής".

Στο διεθνή χώρο, επίσης, έχουν αρχίσει εργασίες στο επίπεδο των οκτώ πιο ανεπτυγμένων χωρών με σκοπό να εξευρεθούν συγκεκριμένες λύσεις. Το Δεκέμβριο του 1997,τα κράτη αυτά ενέκριναν ανακοινωθέν και σχέδιο δράσης που αποσκοπούν στη βελτίωση της μεταξύ τους συνεργασίας στα θέματα αυτά, ειδικότερα με την εγκατάσταση κέντρων επαφών και με την κατάλληλη επιμόρφωση του προσωπικού. Ως αποτέλεσμα του ανωτέρω σχεδίου δράσης, συγκροτήθηκε δίκτυο αρμοδίων για επαφές που λειτουργεί όλο το εικοσιτετράωρο. Η Επιτροπή παρακολουθεί επισταμένως όλες αυτές τις πρωτοβουλίες, ώστε να αποφευχθεί η περιττή επανάληψη προσπαθειών και να διευκολυνθούν οι συνέργειες.

(1) ΕΕ C 251, 15.8.1997.
ΓΡΑΠΤΗ ΕΡΩΤΗΣΗ E-1742/98

υποβολή: Phillip Whitehead (PSE) προς την Επιτροπή

(5 Ιουνίου 1998)

Θέμα: Αμίαντος

Προβαίνει επί του παρόντος η Επιτροπή σε πλήρη εξέταση των ζητημάτων υγείας και ασφάλειας που σχετίζονται με το λευκό αμίαντο;

Απάντηση του κ. Flynn εξ ονόματος της Επιτροπής

(17 Ιουλίου 1998)

Ναι. Η πολιτική της Ευρωπαϊκής Επιτροπής σχετικά με την προστασία της υγείας και της ασφάλειας από τους κινδύνους που προέρχονται από λευκό ή χρυσοτιλικό αμίαντο περιλαμβάνει τη δημόσια υγεία, το χώρο εργασίας, την εσωτερική αγορά και περιβαλλοντικές συνιστώσες και συνεκτιμά πλήρως τις πλευρές υγείας και ασφάλειας του χρυσοτιλικού αμιάντου. Στο πλαίσιο αυτό ο κύριος βουλευτής παρακαλείται να παραπεμφθεί στην απάντηση που έδωσε η Ευρωπαϊκή Επιτροπή στη γραπτή ερώτηση P-1451/98 του κ. Skinner για το ίδιο θέμα(1).

Επιπλέον, σε συνέχιση του έργου της στον τομέα της προστασίας των εργαζομένων από την έκθεση στον αμίαντο, η Ευρωπαϊκή Επιτροπή δίδει επίσης ιδιαίτερη προσοχή στα τελευταία επιστημονικά στοιχεία για τον χρυσοτιλικό αμίαντο και στα συμπεράσματα του Συμβουλίου της 7ης Απριλίου 1998(2) περί της προστασίας των εργαζομένων από τους κινδύνους λόγω έκθεσης στον αμίαντο, που βασίζονται στην ανακοίνωση της Ευρωπαϊκής Επιτροπής(3) για τα αποτελέσματα της αξιολόγησης η οποία προβλέπεται μέσα στην οδηγία του Συμβουλίου 83/477/ΕΟΚ(4)

(1) βλέπε σελίδα 34.

(2) ΕΕ C 142, 7.5.1998.

(3) COM(96)426 τελικό.

(4) ΕΕ L 263, 24.9.1983.